En a tardi d'o día siguient, Bilbo quasi no s'alcordaba d'a cita con Gandalf quan siente clamadas en a puerta. D'o tot perplexo, veye cómo quantos nanos se presientan en a suya casa saludando como qui no quiere a coseta. Finalment, se presienta Gandalf con un nano que pareix ser d'alto rango, cosa mas y cosa menos que Thorin "Escudo de Caixico", principe nano nieto de Thrór, o zaguer Rei Baixo la Montanya. Thorin y os dotze nanos que l'acompanyan han veniu a la casa de Bilbo en busca d'un espullador de tresors que les recomendó Gandalf, pus tienen l'obchectivo de viachar a la Montanya Solitaria pa reconquerir o viello tresoro que usurpó Smaug. Bilbo tasament ye capable de mantener-se en piet en sentir que quieren trayer-lo a una aventura, y fuye a la suya cambra pa adormir no guaire tiempo dimpués de que os nanos le expliquen o suyo plan. Bilbo se dispierta lo maitín siguient con a sensación de que a visita d'os nanos estió nomás un suenio, en descubrir que anueit le deixoron una nota decindo que si quereba acceptar o treballo d'espullador, que se reuniera con ells en Delagua. Sin saber ell mesmo lo que fa, un extranyo sentimiento aventurero l'enzuriza a salir d'o suyo forau y correr precipitadament a Delagua a reunir-se con a Companyía de Thorin. Allí, con bell pesar, descubre que a mayoría d'os nanos no pensaban que s'atrivise a acompanyar-los y heban feito una apuesta en a quala ganan Balin y Gandalf, que confía en l'hobbit y sabe que ye capable de fer mas d'o que piensa.